യുരൂബി ദേശീയോദ്യാനം

യുരൂബി ദേശീയോദ്യാനം ((Spanish: Parque nacional Yurubí))  തെക്കേ അമേരിക്കൻ രാജ്യമായ വെനിസ്വേലയുടെ വടക്കുഭാഗത്തുള്ള ദേശീയോദ്യാനമെന്ന പദവിയുള്ള ഒരു സംരക്ഷിത പ്രദേശമാണ്. 

1960 മാർച്ച് 18 ന് യരാക്വേ സംസ്ഥാനത്തിലാണ് ഈ ദേശീയോദ്യാനം സ്ഥാപിക്കപ്പെട്ടത്.  സാൻ ഫിലിപ്പെ നഗരത്തിനു ശുദ്ധജലം ലഭ്യമാകുന്ന പ്രധാന ഉറവിടമായ യൂറുബി നദീതടം സംരക്ഷിക്കുകയെന്ന ലക്ഷ്യമാണ് ഈ ദേശീയോദ്യാന രൂപീകരണത്തിൻറെ പ്രധാന ഉദ്ദേശം. സിയേറ ഡി അറോവ മലനിരകളിലാണ് യുരൂബി ദേശീയോദ്യാനം സ്ഥിതിചെയ്യുന്നത്.  ക്ലൗഡ് വനങ്ങളും താഴ്ന്ന  പർവ്വതപ്രകൃത വനങ്ങളും ഉൾക്കൊള്ളുന്ന ഈ ദേശീയോദ്യാനത്തിനു ചുറ്റും കാർഷിക മേഖലകളാണ്. ദേശീയോദ്യാനത്തിനുള്ളിലെ  ചെറിയ വഴിത്താരകൾ പ്രധാനമായി മൃഗവേട്ടക്കാരോ ഒറ്റപ്പെട്ട സന്ദർശകരോ ഗവേഷകരോ ഒക്കെയാണ് ഉപയോഗിക്കാറുള്ളത്. ദേശീയോദ്യാനത്തിൽ ജനവാസമില്ല. ഈ പ്രദേശത്തെ പഴയ കുടിയേറ്റക്കാരെ മറ്റ പ്രദേശങ്ങളിലേയ്ക്ക് അനവധി വർഷങ്ങൾക്കു മുമ്പ്തന്നെ മാറ്റിയിരുന്നു. ഈ ദേശീയോദ്യാനത്തിൻറെ  ഭൂമിശാസ്ത്രപരമായ സ്ഥാനം കാരണം, ഇവിടെ ഉയർന്ന അളവിലുള്ള ജൈവവൈവിധ്യവും തനതുസസ്യജന്തുജാലങ്ങളും കണ്ടുവരുന്നു. എന്നിരുന്നാലും പരിമിതമായ തോതിലുള്ള ഗവേഷണങ്ങളാണ് നടത്തപ്പെട്ടിട്ടുള്ളതെന്നതിനാൽ ദേശീയോദ്യാനത്തെക്കുറിച്ച് പരിമിതമായ അറിവകളേയുള്ളു.

 അവലംബം